## La Generalitat crea el servici d’autobús Catarroja-Torrent i ultima la connexió amb Albal per a millorar la mobilitat intermunicipal a l’Horta Sud

*** Este dimecres, 4 de desembre, ha començat a operar en proves la línia nova que a partir de la setmana que ve oferirà el servici complet amb parada a Albal**

La Generalitat ha creat un nou servici d’autobús Catarroja-Torrent per a millorar la mobilitat intermunicipal a l’Horta Sud i que se sumarà a les huit línies substitutives de Metrovalencia que hi ha en la zona sud, la més castigada per les inundacions.

En eixe sentit, la ruta que unix Catarroja i Torrent ja funciona en proves des d’este dimecres i dona servici. A més, està previst que a partir de la setmana que ve opere íntegrament i oferisca servici a Albal.

Amb esta línia nova, la Conselleria de Medi Ambient, Infraestructures i Territori reforça la mobilitat entre estos tres municipis de l’àrea metropolitana de la zona sud, la més afectada per les inundacions.

Així, els usuaris de Catarroja i Albal trobaran a Torrent dos servicis de bus per a fer altres recorreguts: d’una banda, la connexió amb la ciutat de València i, d’una altra banda, la connectivitat intermunicipal de Torrent-Picanya-Paiporta. A més, tindrà un horari de dilluns a divendres de 6:00 a 22:00 hores.

Esta línia tindrà parada a Torrent, a l’avinguda Al Vedat, 94; a Catarroja pararà a l’ajuntament i a Florida Secundària, mentres que a Albal tindrà altres dos parades.

La creació d’esta línia Catarroja-Albal-Torrent se suma a les 12 posades en marxa per a afavorir la mobilitat en les zones més afectades per la riuada que comptaven amb servici de Metrovalencia.

En un futur, la ruta Catarroja-Torrent formarà part del corredor sud en què treballa l’Autoritat de Transport Metropolità, i que donarà servici a l’Horta Sud.

Cal recordar que amb la posada en servici de tres línies completes i tres parcials de metro s’ha reorganitzat el servici d’autobusos, que fins ara han substituït els trajectes de Metrovalencia.

D’esta manera, s’han eliminat 13 rutes: quatre, de la línia Bétera-València; dos, de la línia Rafelbunyol-València; cinc, de les línies Riba-Roja i Aeroport-València, i dos, de la línia entre Paterna i València.

La Generalitat recomana als usuaris consultar els horaris i les modificacions abans de planificar els seus trajectes en la pàgina web de l’ATMV, de Metrovalencia i de la Conselleria de Medi Ambient, Infraestructures i Territori.

Fecha: 04/12/2024